Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 204/18)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„LIMONE DELL’ETNA“

EU št.: PGI-IT-02444 – 12.12.2018

ZOP () ZGO (X)

1. Ime

„Limone dell’Etna“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Limone dell’Etna“ označuje sadeže limonovcev, gojenih na območju vzdolž obalnega pasu Etne v predelu med reko Alcantara na severu in severno mejo občine Catania. Uporablja se za kultivar „Femminello“ in njegove klone ter za kultivar „Monachello“ iz botanične vrste Citrus limon (L.) Burm. Povezava z geografskim območjem temelji na značilnostih in odlikah proizvoda.

Ob dajanju na trg morajo sadeži ustrezati naslednjim značilnostim in parametrom kakovosti:

Kultivar in obdobja pridelave Značilnosti sadežev Parametri kakovosti Femminello Primofiore Zimski sadeži Sadeži se obirajo od 15. septembra Barva lupine od svetlo zelene do citronasto rumene; oblika je elipsasta; najmanjša teža je 90 g; barva mesa od svetlo zelene do citronasto rumene. Značilnosti soka: citronasto rumene barve; izkoristek > 34 %; kislost > 5,5 %; skupne topne trdne snovi: stopinje Brix mesa > 7; delež eteričnih olj > 0,3 %. Femminello Bianchetto ali Maiolino Spomladanske limone Sadeži se obirajo od 1. aprila Lupina svetlo rumene barve; elipsasta ali jajčasta oblika; najmanjša teža je 90 g; meso rumene barve. Značilnosti soka: citronasto rumene barve; izkoristek > 34 %; kislost > 5,5 %; skupne topne trdne snovi: stopinje Brix mesa > 7; delež eteričnih olj > 0,3 %. Femminello Verdello (ali poletne limone) Sadeži se obirajo od 15. maja Barva lupine od zelene do svetlo rumene; oblika je elipsasta do okroglasta; najmanjša teža je 80 g; barva mesa od svetlo zelene do citronasto rumene. Značilnosti soka: citronasto rumene barve; izkoristek > 30 %; kislost > 5,5 %; skupne topne trdne snovi: stopinje Brix mesa > 7; delež eteričnih olj > 0,3 %. Monachello Primofiore Zimski sadeži Sadeži se obirajo od 15. oktobra Barva lupine od svetlo zelene do citronasto rumene; oblika je elipsasta; najmanjša teža je 90 g; barva mesa od svetlo zelene do citronasto rumene. Značilnosti soka: citronasto rumene barve; izkoristek > 25 %; kislost > 5,5 %; skupne topne trdne snovi: stopinje Brix mesa > 7; delež eteričnih olj > 0,3 %. Monachello Bianchetto ali Maiolino Spomladanske limone Sadeži se obirajo od 1. aprila Lupina svetlo rumene barve; elipsasta ali jajčasta oblika; najmanjša teža je 90 g; meso rumene barve. Značilnosti soka: citronasto rumene barve; izkoristek > 25 %; kislost > 5,5 %; skupne topne trdne snovi: stopinje Brix mesa > 7; delež eteričnih olj > 0,3 %. Monachello Verdello (ali poletne limone) Sadeži se obirajo od 15. maja Barva lupine od zelene do svetlo rumene; oblika je elipsasta do okroglasta; najmanjša teža je 80 g; barva mesa od svetlo zelene do citronasto rumene. Značilnosti soka: citronasto rumene barve; izkoristek > 25 %; kislost > 5,5 %; skupne topne trdne snovi: stopinje Brix mesa > 7; delež eteričnih olj > 0,3 %.

Sadeži z zaščiteno geografsko označbo „Limone dell’Etna“ se morajo tržiti kot sveži sadeži v kategorijah „extra“ in „prima“, pri čemer so dovoljene velikosti 3, 4, 5 in 6.

Ob upoštevanju posebnih parametrov kakovosti za sok in delež eteričnih olj se lahko poleg navedenih sadežev izključno za predelavo uporabijo in z ZGO „Limone dell’Etna“ označijo tudi sadeži, katerih kategorije, velikosti, oblika, teža in barva mesa se razlikujejo od predpisanih. Takšni sadeži se končnemu potrošniku ne smejo prodajati kot sveži sadeži.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje za označbo „Limone dell’Etna“ morajo potekati na opredeljenem geografskem območju iz točke 4 v nadaljevanju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Limone z označbo „Limone dell’Etna“ se lahko dajo na trg v vseh vrstah embalaže, skladnih z veljavno zakonodajo, ali v razsutem stanju.

3.6 Posebna pravila za označevanje proizvoda, za katerega se uporablja registrirano ime

Vsi sadeži, ki se dajo na trg v razsutem stanju, morajo biti označeni. Na nalepkah mora biti grafično prikazan logotip ZGO „Limone dell’Etna“, opisan in prikazan v nadaljevanju.

Limone z označbo „Limone dell’Etna“ se lahko prodajajo tudi na drobno, če so opremljene z jasno vidno nalepko, na kateri so enake informacije, kot so predpisane za embalažo.

Limone, namenjene predelavi, ki se končnemu potrošniku ne smejo prodajati kot sveži sadeži, se lahko neoznačene prodajajo „v razsutem stanju“ v embalaži ali vsebnikih, ki so skladni z veljavnimi predpisi ter na katerih so vsaj na eni strani s čitljivimi in vidnimi črkami zapisani navedba „Limone dell’Etna ZGO za predelavo“, kultivar in serija, ali neposredno v kesonih tovornjakov, v katerih pa se poleg limon z ZGO „Limone dell’Etna“ ne smejo prevažati nobeni drugi sadeži.

Poleg grafičnega simbola Unije, logotipa ZGO „Limone dell’Etna“, opisanega v nadaljevanju, in informacij, predpisanih z zakonom, morajo biti na etiketi, pritrjeni na embalažo, z jasnimi in čitljivimi tiskanimi črkami obvezno navedeni kultivar, kategorija in velikost. Dovoljena je uporaba zasebnih znamk, če ne zavajajo potrošnika in jih dovoljuje veljavna zakonodaja. Prepovedano je dodajanje kakršnih koli označb in navedb, razen tistih, ki so določene v specifikaciji proizvoda, vključno s pridevniki, kot so „fine“ (fin), „superiore“ (višje kakovosti), „selezionato“ (izbran) in „scelto“ (izvrsten), ali podobnimi označbami. Prepovedana je uporaba izrazov, ki hvalijo proizvod.

Logotip ZGO „Limone dell’Etna“

Grafični prikaz logotipa sestavljata upodobitev dveh limon in navedba „Limone dell’Etna IGP“.

Logotipa v ničemer ni dovoljeno spreminjati; prepovedana je tudi uporaba dela logotipa ali sprememba njegovega dela.

4. Jedrnata opredelitev geografskega območja

Geografsko območje gojenja limon z označbo „Limone dell’Etna“ leži v pokrajini Catania in sega od Jonskega morja vse do Etne na upravnem ozemlju naslednjih občin: Aci Bonaccorsi, Aci Castello, Aci Catena, Aci Sant’Antonio, Acireale, Calatabiano, Castiglione di Sicilia, Fiumefreddo di Sicilia, Giarre, Mascali, Piedimonte Etneo, Riposto, Santa Venerina, San Gregorio di Catania, Valverde in Zafferana Etnea.

5. Povezava z geografskim območjem

Povezava med proizvodom in območjem je odločilni razločevalni dejavnik proizvoda, ki temelji na odlikah sadežev.

Ime „Limone dell’Etna“ označuje sadeže limonovcev, gojenih ob vznožju Etne, navezuje pa se na posebne odlike ter značilne dejavnike območja in tradicije, ki se že več kot dve stoletji prenašajo iz roda v rod.

Limone z označbo „Limone dell’Etna“ se odlikujejo po svoji lupini, ki ima zelo veliko oljnih žlez, v katerih so zelo aromatična eterična olja; izstopa predvsem „citral“ (zmes aldehidov, geraniala in nerala), ki daje značilni „okus“ po limoni.

Odlike eteričnih olj limon z označbo „Limone dell’Etna“ so posebnost teh sadežev, ki je cenjena na trgu, bile pa so tudi predmet študij. Natančneje, študije, ki so jih izvedli nekdanji Istituto Sperimentale per l’Agrumicoltura, ki je postal Consiglio per la Ricerca in Agricoltura e l’Analisi dell’Economia Agraria, Centro di Ricerca Olivicoltura, Frutticoltura e Agrumicoltura (CREA-OFA v Acirealu) in Istituto di Chimica organica Univerze v Messini, nanašale pa so se na kakovost esenc, pridobljenih iz limon kultivarja Femminello z značilnih sicilijanskih območij, kažejo, da je za eterična olja, pridobljena iz limon, pridelanih na geografskem območju označbe „Limone dell’Etna“, značilna višja povprečna vsebnost citrala (3,61 %) v primerjavi z limonami iz drugih krajev, vključenih v študijo, in sicer Siracuse (3,49 %) in Bagherie (3,29 %) (vir: izvleček iz „Industrie e Conserve“, št. 2, 1969, str. 110).

Enako velja tudi za limone z označbo „Limone dell’Etna“ sorte monachello. Druga študija, ki jo je izvedel Centro di Ricerca Olivicoltura, Frutticoltura e Agrumicoltura v Acirealu (CREA-OFA) in se je nanašala na kakovost esenc, pridobljenih iz limon kultivarja monachello, kaže, da je za eterična olja, pridobljena iz limon, pridelanih na geografskem območju označbe „Limone dell’Etna“, značilna višja povprečna vsebnost citrala, pri čemer vsebnost geraniala in nerala znaša 1,67 % oziroma 0,82 %, v primerjavi z limonami, pridelanimi v krajih Lascari (Pa) (0,70 %–0,59 % oziroma 0,85 %–0,72 %) in Barcellona Pozzo di Gotto (Me) (1,15 % oziroma 0,77 %) (vir: Contributo alla conoscenza delle essenze di limone di alcune cultivar italiane – Rivista Italiana Essenze – Profumi Piante Officinali – Aromi – Saponi cosmetici, str. 370 – letnik XLVII, št. 7, julij 1965; Ricerche sugli olii essenziali del flavedo di 44 cloni di limone – Essenze Derivati Agrumari, letnik LVII, št. 3, julij–september 1987; Determinazione delle caratteristiche analitiche e della composizione enantiomerica di oli essenziali agrumari ai fini dell’accertamento della purezza e della qualità – Essenze Derivati Agrumari, zv. 74, št. 1, januar–april 2004).

Kakovost limon z ZGO „Limone dell’Etna“ je rezultat razvoja in zorenja v okolju z zelo posebnimi talnimi in podnebnimi razmerami, ki ga sestavljajo tla vulkanskega izvora, značilna za območja v bližini vulkana Etna, v povezavi s podnebjem, ki je zaradi morskega vpliva zmerno.

Limone z označbo „Limone dell‘Etna“ se pridelujejo na vulkanskih tleh v različnih fazah na starih vulkanskih litoloških formacijah. Tla imajo heterogeno granulacijo in teksturo: na gričevnatem pasu opredeljenega območja so tla plitva, na površju je veliko skalovja, tekstura je peščena in bogata z grobimi elementi (kamninski skelet), medtem ko je sloj prsti v obalnem pasu bolj razvit in globok z ilovnato-peščeno strukturo (vir: Laboratorio analisi Chimico-agrarie SOAT Acireale).

Poleg tega študije, ki jih je izvedel CREA-OFA (Acta Italus Hortus, 9, 61–65, 2013, Food Chemistry, 211, 734–740, 2016), kažejo, da imajo limone z označbo „Limone dell’Etna“ zaradi posebne tipologije tal, ki so zaradi vulkana Etna predvsem vulkanska, in bazaltne sestave skalovja visoke vsebnosti mangana in stroncija.

Poleg značilnosti tal k ustvarjanju optimalnih pogojev za gojenje limon z označbo „Limone dell’Etna“ prispevajo še drugi naravni dejavniki.

Dejavniki, ki vplivajo na podnebje območja gojenja limon z označbo „Limone dell‘Etna“, so predvsem temperature in izoblikovanost površja.

Bližina Jonskega morja in vulkansko področje Etne močno vplivata na temperature. Zaradi teh ugodnih temperatur se je gojenje limon skozi stoletja razširilo vzdolž obalnega pasu Etne in na bližnjih gričih v notranjosti, ki ležijo med reko Alcantara na severu in severno mejo občine Catania na jugu.

Izoblikovanost površja bistveno določa količino padavin: na nadmorski višini, za katero je značilno polsuho ali suho podnebje, je zaradi prisotnosti vulkana akumulacija padavin velika in lahko na območjih pridelave limon skupaj znaša približno 600–700 mm/leto. Temperature so zmernejše zaradi poletnih neviht, ki so na vzhodnem pobočju razmeroma pogoste.

Vrednosti vlažnosti zraka, izmerjene na vzhodnem pobočju Etne, natančneje v meteorološki postaji na sedežu CREA-OFA v Acirealu (194 m nad morjem), kažejo, da povprečna letna vlažnost, izmerjena v zadnjih 27 letih (1990–2017), znaša 67 % in da povprečje najvišjih vrednosti ni višje od 88 %, medtem ko povprečje najnižjih vrednosti ne pade pod 43 %.

Med druge podnebne dejavnike, ki odločilno vplivajo na gojenje, spadajo osončenost in vetrovi.

Ševilo ur sonca je glede na zabeležke v biltenu Bolletino Mensile (od leta 1936 do leta 1939) v Osservatorio Collegio Pennisi (vir: Il clima di Acireale nei suoi elementi metereologici anno 1943 ) v Acirealu višje kot v drugih mestih. To potrjujejo vrednosti oblačnosti, izmerjene v istem observatoriju.

Posebnost ozemlja, na katerem gojijo limone z označbo „Limone dell’Etna“, je posebna tehnika gojenja, imenovana „forzatura“ (siljenje) ali „secca“ (brez namakanja), ki so jo uvedli lokalni pridelovalci in omogoča poletno pridelavo, značilno za območje gojenja limon z označbo „Limone dell’Etna“.

To tehniko, s katero se rastlina prisili, da zacveti poleti in obrodi v obdobju od maja do septembra naslednje leto, in ki so jo pred več kot tremi stoletji izpopolnili strokovnjaki z območja Jonskega morja in Etne, že več kot dve stoletji prenašajo iz roda v rod in je še danes značilna za obalno območje Acireala. Nenamakanje v juniju in juliju pri rastlini povzroči vodni stres; po tem obdobju se rastlina s postopnim namakanjem in stimulativnim gnojenjem z dušikom zbudi iz prisilnega mirovanja, znova zacveti in obrodi naslednje leto. Sadeži, ki jih dobimo s to tehniko, se imenujejo „verdelli“.

Obstajajo zelo stari viri s podobami Etne v povezavi s pridelavo limon, o čemer priča muslinast papir, v katerega so limone zavijali na začetku stoletja.

Gojenje limon z označbo „Limone dell’Etna“ se omenja tudi v romanih iz tistega časa; leta 1894 je Federico De Roberto v svoji knjigi „I Vicerè“ v zvezi s postopki gnojenja in iskanja vode pisal o „kopanju prastare lave v Mongibellu“ za sajenje pomarančevcev in limonovcev.

Sloves gojenja limon z označbo „Limone dell’Etna“ že več kot dve stoletji temelji na tradicionalni pridelavi, ki je značilna. Iz bibliografskih poizvedb izhaja, da je študija o gojenju limon z označbo „Limone dell’Etna“, ki jo je izvedel znameniti raziskovalec z začetka 18. stoletja Giulio Savastano in je bila leta 1922 v zborniku Acireala Regia Stazione Sperimentale di Agrumicoltura e Frutticoltura objavljena pod naslovom „La biologia colturale del limone nel versante orientale etneo“, zelo zanimiva v zgodovinskem in znanstvenem smislu. V tej objavi Savastano omenja zgodovinske, biološke in agronomske razloge za to, da limone odlično uspevajo v obalnem pasu vzhodnega pobočja Etne, ki ga opisuje kot „regijo limonovcev na območju Etne“ in ki 100 let pozneje ustreza geografskemu območju označbe „Limone dell’Etna“.

O pomenu zgodovine gojenja limon v regiji med drugim pričata toponima „Riviera dei Limoni“ in „Città del limone verdello“, ki se še danes pogosto uporabljata.

Sklic na objavo specifikacije proizvoda

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehransko in gozdarsko politiko (www.politicheagricole.it), kjer izberete „Qualità“ (Kakovost) (v zgornjem desnem kotu zaslona), nato „Prodotti DOP IGP STG“ (Proizvodi ZOP, ZGO in ZTP) (ob robu na levi strani zaslona) in nazadnje „Disciplinari di Produzione all’esame dell’UE“ (Specifikacije, predložene Evropski uniji).

(1) UL L 343, 14.12.2012, str. 1.